b'\n_START_ARTICLE_\nPreizkus pripravljenosti otrok za \xc5\xa1olo\n_START_PARAGRAPH_\nPreizkus pripravljenosti otrok za \xc5\xa1olo je psiholo\xc5\xa1ki preizkus, s katerim psihologi merijo razli\xc4\x8dne sposobnosti otrok. Na podlagi dose\xc5\xbekov na tem preizkusu psihologi lahko ocenijo, ali je posamezen otrok sposoben za\xc4\x8deti \xc5\xa1olanje v osnovni \xc5\xa1oli. Pri oblikovanju take ocene upo\xc5\xa1tevajo \xc5\xa1e druge otrokove lastnosti in se odlo\xc4\x8dajo skupaj s star\xc5\xa1i in drugimi strokovnjaki, ali bo otrok \xc5\xa1el v osnovno \xc5\xa1olo pred\xc4\x8dasno, ob \xc4\x8dasu, leto kasneje, ali bo potreboval prilagoditve ali pa se ne bo mogel \xc5\xa1olati v redni osnovni \xc5\xa1oli._NEWLINE_Od leta 1981 je mala \xc5\xa1ola obvezna za vse otroke pred vstopom v osnovno \xc5\xa1olo. Razli\xc4\x8dne raziskave so pokazale, da so otroci v tem obdobju zelo dovzetni za spodbude iz okolja. Vklju\xc4\x8devanje v malo \xc5\xa1olo je pomembno predvsem za otroke, ki odra\xc5\xa1\xc4\x8dajo v premalo spodbudnem okolju in ne morejo optimalno razviti svojih sposobnosti in drugih osebnostnih lastnosti. Pripravljenost za \xc5\xa1olo vklju\xc4\x8duje sposobnosti, da otrok lahko sledi \xc5\xa1olanju, in \xc4\x8dustvene, motivacijske ter socialne faktorje, ki uravnavajo napredek. Otroci v psihofizi\xc4\x8dnem razvoju razli\xc4\x8dno hitro dose\xc5\xbeejo stopnjo pripravljenosti za vstop v \xc5\xa1olo, zato se jim je potrebno v osnovni \xc5\xa1oli prilagoditi.\n_START_SECTION_\nTestiranje\n_START_PARAGRAPH_\nPreizkus lahko kupijo in uporabijo le univerzitetni diplomirani psihologi in psihologi-pedagogi. V osemletni osnovni \xc5\xa1oli otroci, ki so bili od 1. marca do 30. avgusta stari 6 let, \xc5\xa1e niso bili \xc5\xa1oloobvezni, na \xc5\xbeeljo star\xc5\xa1ev pa so lahko otroke vklju\xc4\x8dili v \xc5\xa1olo, preden so postali \xc5\xa1oloobvezni. V devetletnem izobra\xc5\xbeevanju so \xc5\xa1oloobvezni vsi, ki so v koledarskem letu stari 6 let. Preizkus se na \xc5\xbeeljo star\xc5\xa1ev ali zdravstvene slu\xc5\xbebe uporablja predvsem zaradi odlo\xc5\xbeitve \xc5\xa1olanja za eno leto, \xc4\x8de otrok dose\xc5\xbee nizek rezultat._NEWLINE_Preizkus je sestavljen iz 5 preizkusov. Izvaja se ga lahko individualno ali skupinsko. V skupini do 14 otrok za izvedbo psiholog potrebuje pomo\xc4\x8d pomo\xc4\x8dnika, medtem ko v skupini do 8 otrok preizkus lahko izvaja sam. Preizkus traja pribli\xc5\xbeno 45 minut. Za vrednotenje porabi psiholog 10 do 15 minut. Med preizkusom psiholog po dolo\xc4\x8denih kriterijih opazuje otroka(-e).\n_START_SECTION_\nRezultati in svetovanje star\xc5\xa1em\n_START_PARAGRAPH_\nPsiholog se o pripravljenosti otroka za vstop v \xc5\xa1olo odlo\xc4\x8da na podlagi skupnega rezultata na preizkusu in na podlagi rezultatov, ki jih otrok dose\xc5\xbee na posameznem preizkusu. \xc4\x8ce so star\xc5\xa1i \xc5\xbeeleli, da bi otrok \xc5\xa1el v osemletno \xc5\xa1olo pred\xc4\x8dasno, je psiholog postavil visok kriterij, ki ga je moral otrok dose\xc4\x8di. Visoki so morali biti dose\xc5\xbeki na ve\xc4\x8dini podtestov, na nobenem od podtestov dose\xc5\xbeek ni smel biti podpovpre\xc4\x8den. \xc4\x8ce so \xc5\xbeeleli star\xc5\xa1i otroka pred\xc4\x8dasno v\xc5\xa1olati, jih je psiholog ob prenizkem dose\xc5\xbeku opozoril, da morda otrok v \xc5\xa1oli ne bo tako uspe\xc5\xa1en, kot bi sami pri\xc4\x8dakovali. Pri odlo\xc4\x8ditvi je psiholog upo\xc5\xa1teval tudi informacije vzgojiteljice o otroku, podatke iz anamneze, podatke iz razgovora s star\xc5\xa1i in zdravnikovo poro\xc4\x8dilo._NEWLINE_S preizkusom v devetletni osnovni \xc5\xa1oli \xc5\xbeelimo odkriti predvsem otroke z nizkimi dose\xc5\xbeki. Pri otrocih z zelo nizkim dose\xc5\xbekom lahko pri\xc4\x8dakujemo, da v osnovni \xc5\xa1oli ne bodo uspe\xc5\xa1ni, zato se opravi podrobnej\xc5\xa1i psiholo\xc5\xa1ki pregled. Dokumentacijo se preda komisiji, ki odlo\xc4\x8da, ali se bo otrok \xc5\xa1olal v redni osnovni \xc5\xa1oli. Nizek dose\xc5\xbeek je lahko posledica bolezni, slabe telesne razvitosti ali drugih okoljskih dejavnikov. V primeru nizkega dose\xc5\xbeka se \xc5\xa1olanje odlo\xc5\xbei za eno leto in se otrok vklju\xc4\x8di v nazaj v vrtec. V enem letu lahko napreduje in potem normalno deluje v \xc5\xa1oli. Otroci z relativno nizkim dose\xc5\xbekom so vklju\xc4\x8deni v redno \xc5\xa1olanje, vendar se zanje oblikujejo dolo\xc4\x8dene prilagoditve pri pou\xc4\x8devanju in individualno spremljanje. S sodelovanjem u\xc4\x8ditelja, star\xc5\xa1ev in psihologa lahko otrok \xc5\xbee v prvem razredu veliko dose\xc5\xbee.\n_START_SECTION_\nRazvoj v prihodnosti\n_START_PARAGRAPH_\nVedeti je potrebno, da je preizkus \xc5\xbee precej star (danes je \xc5\xa1e vedno v uporabi verzija preizkusa iz 1986) in bi ga bilo potrebno za ustrezno uporabo v dana\xc5\xa1njem \xc4\x8dasu in okolju spremeniti. Preizkus je bil razvit za namene v\xc5\xa1olanja 7-letnikov v osemletno osnovno \xc5\xa1olo, medtem ko se danes otroci v devetletno \xc5\xa1olo v\xc5\xa1olajo \xc5\xbee pri \xc5\xa1estih letih in zatorej s preizkusom preizku\xc5\xa1amo leto mlaj\xc5\xa1e otroke. Poleg tega je bilo ugotovljeno, da ima preizkus ve\xc4\x8d pomanjkljivosti: dana\xc5\xa1nji otroci npr. ne prepoznavajo enozna\xc4\x8dno posameznih slik, slike so zastarele itd. Zato bi bilo potrebno preizkus posodobiti in na novo izdelati norme.'